Beseerde seeskilpadjie gered | Maroela Media
Sunny die seeskilpad. (Foto : ANA)
'n Beseerde seeskilpadjie is Maandag deur 'n beampte van die Nasionale Seereddingsinstituut (NSRI) op Jeffreysbaai se hoofstrand in die Oos-Kaap gered.
Die NSRI is omstreeks 12:30 deur Etienne Venter, eienaar van die Jeffreys Bay Surf School, in kennis gestel van die beseerde seeskilpadjie.
"Ons NSRI-bemanningslid, Elaine Schmidt, wat ook in die omgewing beseerde seediere in nood bystaan, het die skilpad by Etienne oorgeneem. Die skilpad se linkeragterbeen is beseer," het Craig Lambinon, die NSRI-woordvoerder, gesê.
'n NSRI-werknemer het die skilpadjie Dinsdagoggend na die Bay World-oseanarium in Port Elizabeth geneem. Bay World se personeel gaan verder na die skilpad, wat intussen "Sunny" gedoop is, omsien en help met rehabilitering.
Bay World het vanoggend bevestig dat dit 'n karetseeskilpad is wat ongeveer twee tot drie weke oud is. Die grootste gedeelte van die skilpad se linkeragterpoot is weg.
Volgens Lambinon kom dié skilpaaie normaalweg in die noorde van KwaZulu-Natal voor en hulle vermoed dat Sunny deur sterk seestrome en storms langs die kus weggevoer is wat tot sy beserings bygedra het.